Water: Skuld is nie betalende inwoners se probleem nieArgieffoto Die departement van waterwese se dreigement om Vrystaatse munisipaliteite wat waterrrade nagenoeg R3 miljard skuld se water af te sny, is ŉ klap in die gesig van betalende inwoners. Só sê Jan van Niekerk, VF Plus-leier in die Vrystaat. Die departement dreig tans om watertoevoer na sewe Vrystaatse munisipaliteite af te sny indien hulle nie teen 8 Desember hul waterrekeninge vereffen nie. Die VF Plus sal die minister van waterwese, Nomvula Mokonyane, versoek om haar departement se beoogde waterafsnyding van agterstallige munisipaliteite te heroorweeg. “Vuisvoos belastingbetalers in die Vrystaat swoeg reeds onder knaende watertekorte en verhoogde watertariewe as beskermingsmaatreëls in droogtegeteisterde munisipaliteite. Nie net is water ŉ grondwetlike reg nie, maar dit sal onregverdig wees as betalende inwoners geaffekteer word deur die wanbestuur van munisipaliteite, waterrade en waterverskaffers. Dit is die plig van die departement en munisipaliteite om seker te maak dat waterrekeninge vereffen word,” het van Niekerk bygevoeg. “Tegniese probleme soos in Mangaung, waar dispute tussen die munisipaliteit en Bloemwater bestaan, is nie die probleem van betalende inwoners nie; dit is die verantwoordelikheid van die regering om seker te maak dat skuld nie eskaleer tot die punt waar daar gedreig word met waterafsnyding nie.” Agterstallige munisipaliteite in die Vrystaat se skuld aan waterrade beloop tans: Mangaung (Bloemfontein, Botshabelo, Dewetsdorp, Mangaung, Thaba Nchu, Van Stadensrus, Wepener): R349 227 064 Kopanong (Bethulie, Edenburg, Fauresmith, Gariep Dam, Jagersfontein, Philippolis, Reddersburg, Springfontein, Trompsburg, Waterkloof): R196 689 402 Ngwathe (Edenville, Heilbron, Koppies, Parys, Vredefort): R83 322 099 Mafube (Cornelia, Frankfort, Tweeling, Villiers): R159 850 470 Maluti-a-Phofung (Harrismith, Kestell, Phuthaditjhaba): R233 925 937 Mathjabeng (Allanridge, Hennenman, Odendaalsrus, Ventersburg, Virginia, Welkom): R1 849 226 784 Nala (Bothaville, Wesselsbron): R126 954 981 TOTAAL: R2 999 196 737